અમેરિકન રાષ્ટ્રપતિ ડોનાલ્ડ ટ્રમ્પ અને ઉત્તર કોરિયન સરમુખત્યાર કિમ જોંગ-ઉન વચ્ચે સિંગાપુરમાં પ્રસ્તાવિત મુલાકાત હજુપણ થઇ શકે છે. ટ્રમ્પે રવિવારે ટ્વિટ કરીને કહ્યું કે તેઓ ઉત્તર કોરિયા સાથે ફરીથી મુલાકાતને લઇને વાત કરી રહ્યા છે. તેમણે કહ્યું કે જો મુલાકાત થાય છે તો સ્થળ સિંગાપુર અને તારીખ 12 જૂન જ રહેશે. જોકે, જરૂર પડશે તો તેમણે તારીખ આગળ કરવાની આશંકા પણ દર્શાવી. ઉલ્લેખનીય છે કે ગુરૂવારે કિમ જોંગના નામે લખેલા પત્રમાં ટ્રમ્પે કહ્યું હતું કે ઉત્તર કોરિયાના ભડકાઉ વલણને કારણે 12 જૂને થનારી મુલાકાત રદ કરી રહ્યા છીએ. જોકે, તેના એક દિવસ પછી જ તેમણે ફરી યોગ્ય સમયે મુલાકાત કરવાની વાત કરી હતી.